**Herendi Horgász Egyesület**

**8440 Herend, Vadvirág u. 69.**

**HERENDI HORGÁSZ EGYESÜLET**

**H O R G Á S Z R E N D J E**

2025. február 01.-től – 2026. január 31.-ig

1. **Általános szabályozási előírások:**

**a.)** A horgászrend hatálya kiterjed a Herendi Horgász Egyesület tulajdonában lévő Herend 079/30, 079/31, 079/32, 079/33, 079/34 hrsz. ingatlanokra, az e területen lévő, az Egyesület halgazdálkodási jogosultságába tartozó **19-025-1-4 víztér-kóddal jelölt Herend I.-II.-III**. horgásztavakon jogszerűen horgászó személyekre.

**b.)** A horgász a horgászat megkezdése előtt köteles megismerni a halgazdálkodásról és halvédelemről szóló többször módosított 2013. évi CII. törvény, valamint a halgazdálkodás és a halvédelem egyes szabályainak megállapításáról szóló, ugyancsak többször módosított 133/2013. (XII. 29.) VM. rendeletben előírtakat.

**c.)** A horgászatot csak érvényes Magyar Horgászkártya, továbbá állami horgászjegy és fogási napló, valamint területi jegy vagy napijegy birtokában, a fenti jogszabályok és jelen horgászrend betartása mellett lehet folytatni.

**d.)** Ezen kívül a horgásznak személyazonossága igazolására szolgáló arcképes igazolványt is magánál kell tartani. Az okmányoknak a horgászat során mindvégig a horgászatra jogosultnál kell lenni.

**e.) Az Egyesület horgászrendje nem lehet ellentétes a fenti jogszabályokkal, az Országos Horgászrenddel, ugyanakkor annál szigorúbb korlátozásokat, szabályokat tartalmazhat.** Tavainkon horgászni a horgászrendben leírtak alapján lehet, amely minden horgászra – egyesületi tagra, napi jegyesre – nézve kötelező érvényű, ezért a horgász a horgászat előtt köteles azt megismerni. **A horgász jelen horgászrendet, mint a területi jegy elidegeníthetetlen részét köteles magánál tartani és amennyiben az ellenőr azt kéri, bemutatni.**

**f.)** A helyi területi jegy váltásával a horgász polgári jogi szerződést is köt a jegy kiadójával és ennek keretében hozzájárul adatai, a hatályos jogszabályoknak megfelelő, célhoz kötött kezeléséhez.

**g.) A horgász a területi jegy jogosultjaként a horgászat megkezdésével tudomásul veszi, hogy köteles a halőri intézkedések betartására, az ellenőrzés során az együttműködésre. Róla külön jogszabályi feltételek fennállása esetén a halőr kép, videó és hangfelvételt készíthet. Jogosulatlan horgászattal kapcsolatos bűncselekmény, szabálysértés esetén területi jegye visszavonásra kerülhet, illetve a területi jegy váltásától maximum 5 évre eltiltható.**

**Az Egyesület halászati őrei elérhetőségei:**

**Dr. Szűcs Lajos +36 30/350-4795**

**Győri Margit + 36 30/227-7120**

**Palkovics István + 36 20/266-5560**

**Szabó József + 36 20/580-5051.**

**h.)** A halászati őrök közfeladatot ellátó személyeknek minősülnek és feladataikat, intézkedési jogosultságukat az egyes rendészeti feladatokat ellátó személyek tevékenységéről szóló törvény és végrehajtási rendeletei rögzítik.

**i.)** Tavainkon horgászni felnőtt horgásznak max.: 2 bottal és botonként 2 horoggal, ifjúsági horgásznak 1 bottal, 2 horoggal lehet. Gyermek horgász 1 bottal és csak úszós készséggel, 1 horoggal horgászhat. Tilos a gyermekhorgásznak más módszerrel (pl. pergetve, fenekezve, stb.) horgászni. A kishal-fogó háló 1 horgász készségnek számít (mérete max. 100x100cm).

**j.) Az éjszakai horgászat tavainkon 2025. április 26-án /szombat/ 00.00 órától október 26-án /vasárnap/ 24.00 óráig** **megengedett, ekkor** a világító eszköz használata kötelező. Ifjúsági és gyermek horgász éjszaka nem horgászhat.

**k.)** Január 01-től február 28-ig **minden esetben napkeltétől 19 óráig**, márciusban 21 óráig, április 01-től április 25-ig 22 óráig, október 27-től 21 óráig, december 01-től 19 óráig lehet horgászni. Sötétedéskor a lámpagyújtás kötelező**.**

**l.) A II. tónál a hídtól a III. tó kifolyó felé eső részen figyelemmel arra, hogy ezen területet az Elnökség a halak nyugalmi területének jelölte ki, horgászni tilos!**

**m.) Tavainkon az etetőhajó, továbbá bármilyen típusú halradar használata tilos!**

**n.) Az egyesület valamennyi horgásztaván a csónakból történő horgászat nem megengedett.**

**o.) A horgászat során a meghorgászott hely jelölésére használt eszközöket a horgászat befejezése után a vízből minden esetben el kell távolítani.**

**p.) Az egyesület tavaiban fürödni, a téli időszakban a tó jegére lépni, ott tartózkodni, korcsolyázni tilos és életveszélyes!**

**r.) A tavainkon a lékről történő horgászat tilos! Ilyen tevékenységnek minősül az is, ha a horgászat partról vagy stégről történik, de az egybefüggő jégréteget bármely módon megváltoztatták betörték, léket vágtak.**

**s.) Ugyancsak tilos az erre alkalmas helyen a vízben tartózkodva történő horgászat.**

1. **Területhasználatra és környezetvédelemre vonatkozó előírások:**

**a.)** Az egyesület területén a parti horgászatra alkalmas területeken érkezés sorrendjében bármely szabad hely elfoglalható. A stégek esetében, amennyiben a hely szabad, azt bármely jogszerűen horgászó személy szabadon elfoglalhatja, azonban a stégtáblán feltüntetett tulajdonost vagy tulajdonosokat megilleti az a jog, hogy amennyiben a tulajdonos megkéri az ott horgászó személyt, az köteles a horgászhelyet részére átadni. A külön, nem kijelölt horgászhelyek között legkisebb előirt távolság 5 m.

**b.)** A horgászhelyen, illetve a horgászat során természetvédelem szabályai értelmében a horgászati tevékenységen túl tilos a helyi élővilág állapotának, minőségének bármilyen megváltoztatása, zavarása, a víz szennyezése és a szemetelés bármilyen változata.

**c.)** Rendkívüli időjárás, árvízi készültség vagy védekezés, valamint környezetvédelmi vagy halegészségügyi veszélyhelyzet, halpusztulás estén, továbbá az Egyesület Elnöksége által elrendelt munkavégzés miatt az **Elnökség**, a **halászati ő**r a horgászatot vagy annak módját átmenetileg korlátozhatja.

**d.)** A horgász víz-, vagy környezetszennyezés észlelése esetén köteles azonnal az Egyesület Elnökségét vagy a halászati őrök valamelyikét értesíteni.

**e.)** A vízminőség védelme érdekében az etetéssel kapcsolatban az alábbi szabályokat kell alkalmazni: tavainkon **az I. tó kivételével** csak konzerv kukorica, gyári zacskós etetőanyag, dara, csonti, giliszta használható. **Az I. tavon áztatás vagy főzés nélküli szemes takarmány kivételével a nagyobb mennyiségű (maximum alkalmanként 5kg) etetőanyag használata megengedett.**

**f.)** Az **I. tó kivételével** az etetőanyag maximális mennyisége 1 kg. Egy etetőhelyen naponta 1 alkalommal lehet etetni. Mindenféle szemestakarmány nyers állapotban való beszórása tilos!

**g.) Az elvihető hal horgászhelyen történő konyhai előkészítése, feldolgozása, tisztítása tilos!**

**h.)** A horgászat során keletkezett szemetet a horgász köteles a horgászat befejezését követően magával vinni.

**i.)** Mások zavarása, a túlzott zajkeltés minden formája tilos! Nyilvánvaló alkoholos, vagy bódult állapot esetén a halászati őr által a horgászat folytatása megtiltható, a terület azonnali elhagyására való felszólítás mellett.

**j.)** Tüzet gyújtani szakhatósági engedély hiányában csak az erre kiépített helyeken lehetséges. Országos általános tűzgyújtási tilalom esetén a tűzgyújtás ezeken a helyeken is tilos! Mindennemű egyéb tűzgyújtás az egyesület területén tilos! A tűzterekbe szemét nem helyezhető el, ott el sem égethető. Távozáskor biztosítani kell a tűz teljes eloltását.

**k.)** A kiépített partvédőmű nem bontható meg, az ott lévő védelmi anyagok ideiglenesen sem hordhatók el.

**l.)** Az egyesület területén lévő műtárgyak, stégek és egyéb berendezési tárgyak csak rendeltetésszerűen használhatóak, stégek állagmegóvása a stégtulajdonosok kötelessége.

1. **Tilalmi idők tavainkon**
2. **Általános tilalom tavainkon 2025-ben nem kerül elrendelésre**. Az Elnökség azonban felhívja a horgásztársak figyelmét, hogy a **faj szerinti tilalmi idők változatlanul hatályban vannak.**
3. Így csukára február 1 – március 31, balinra, fogassüllőre, sügérre március 01 - április 30, kősüllőre március 01 – június 30, jász-keszegre, szilvaorrú keszegre április 15 - május 31, harcsára május 02. – június 15, **pontyra** május 05. – május 30, terjedő időszakban tilos horgászni! A tilalmi időben kifogott halat, a horogról történő kíméletes eltávolítás és sebkezelés után azonnal vissza kell helyezni a tóba. **Compóra, továbbá a III-as tóból kifogott csukára egész évben megtartási, elviteli tilalmat rendelünk el.**
4. **Haltelepítés utáni tilalom elrendelése az elnökség határozata** alapján történik, melyről **hirdetmény útján tájékoztatjuk a horgásztársakat**.

**4.) Méretkorlátozások**

**A ponty kifogható legkisebb mérete: 30 cm.** **A ponty kifogható legnagyobb súlya max. 4 kg.**

**A csuka kifogható legkisebb mérete: 50 cm, legnagyobb mérete: 65 cm.**

**Jász-, és szilvaorrú keszeg kifogható legkisebb mérete 20 cm.**

**A süllő kifogható legkisebb mérete: 40 cm, legnagyobb mérete: 55 cm.**

**Kősüllő kifogható legkisebb mérete: 25 cm.**

**A harcsa kifogható legkisebb mérete: 60 cm.**

**A balin kifogható legkisebb mérete:** **40 cm.**

**5.) Elvihető mennyiségek**

**Felnőtt horgász esetében, naponta**: 2 db ponty + 1 db ragadozó + **2 kg egyéb**, (napi darabszám-korlátozással nem védett) hal**.**

**Felnőtt horgász esetében hetente:**

4 db ponty + 2 db ragadozó + **7x2 kg** egyéb, (napi darabszám-korlátozással nem védett) hal. **A hét ez esetben hétfő 00.00 órától, vasárnap 24.00-ig tart.**

**Felnőtt horgász esetében évente:** **20** db (**ponty** vagy ragadozó hal vagy napi darabszám-korlátozással védett) halat tarthat meg. **Ezen belül a ragadozó halak közül maximum 5 db süllő vihető el.** Az év jelen esetben a **horgászrend időbeli hatályával egyezik meg, vagyis 2026. január 31-ig tart.**

**Az amurt, mint nem őshonos halat az egyéb kategóriába kell számítani, de a fogási napló amur rovatába kell rögzíteni. Amennyiben a horgász a kifogott amur súlyával az egyéb kategória súly határát átlépi, a hal megtartható, de több egyéb kategóriába tartozó hal már nem tartható meg.**

**Ifjúsági horgász esetében naponta:** 1 db ponty + 1 db ragadozó + 2 kg egyéb, (napi darabszám-korlátozással nem védett) hal

**Ifjúsági horgász esetében hetente:** 2 db ponty + 1 db ragadozó + 7x2 kg egyéb (napi darabszám-korlátozással nem védett) hal

**Ifjúsági horgász esetében, évente:** 12 db (ponty vagy ragadozó, vagy napi darabszám-korlátozással védett) hal fogható. **Ezen belül a ragadozó halak közül maximum 2 db süllő vihető el.**

**Gyermek horgász** **esetében, naponta:** 2 kg (napi darabszám-korlátozással nem védett) hal.

**Gyermek horgász** **esetében, hetente:** 7x2 kg(napi darabszám-korlátozással nem védett) hal.

Amennyiben a **felnőtt horgász** megfogta az évente kifogható halak darabszámát, **területi jegy II.** kiváltásával a napi és a heti fogható mennyiség betartása mellett összesen további **12 db** (ponty vagy ragadozó hal vagy napi darabszám korlátozással védett) hal fogható. Ezen belül a ragadozó halak közül maximum **3 db süllő** vihető el.

**Ifjúsági horgász esetén a területi jegy II váltása esetén** a napi és a heti fogható mennyiség betartása mellett összesen az ifjúsági horgász **7 db** (ponty vagy ragadozó hal vagy napi darabszám korlátozással védett) hal fogható. Ezen belül a ragadozó halak közül maximum **1 db süllő** vihető el.

**A napi darabszám korlátozással védett halfajok a fogási naplóban megtalálhatók.**

**6.) Halvédelmi előírások**

**a.)** Az egyesület területén olyan haltartó használható, mely megakadályozza a halak indokolatlan sérülését. Fémből készül haltartő eszköz, drótszák használata tilos!

**b.) Az Egyesület területén a horgászat során a kifogott halak védelme, a sérülések megakadályozása érdekében a ponty matrac használata kötelező! Ugyancsak kötelező a kifogott és megtartani nem kívánt sérült hal sebének fertőtlenítő kezelése.**

**c.)** Tilos a gyári mű-csalik rögzítési pontok szerinti horogszámának növelése, ugyancsak tilos egy horog alá újabb horog rögzítése, a külső akadás elősegítése céljából!

**d.)** Tilos a ragadozó hal horgászatánál az indokolatlan nyeletés!

**e.)** Tilos a horgászat során a bevetett készségeket őrizetlenül hagyni, vagy azok felügyeletét másra bízni!

**f.)** Tilos a kifogott hal tetszőleges megjelölése, csonkítása!

**g.) Tilos a ragadozó halak ívási időszakában (02.01.-tól - 06.15.-ig) pergető horgászatot folytatni!**

**h.)** Tilos a szabályosan kifogott és így megtartható halak cseréje, a vízparton, a horgászhelyen belüli átadása és ajándékozása, valamint a kifogott hal értékesítése! **Cserén** azt kell érteni, amikor a hal már szákban (ragadozó esetén száj bilincsre) került és azt a horgász a horgászhelyén később kifogott halra kívánja átcserélni. **Átadáson** ingyenes halátadás értendő egy másik, szintén horgászati jogosultsággal rendelkező személy részére, míg **ajándékozás**on egy horgászati jogosultsággal nem rendelkező személy részére történő átadás értendő. **Értékesítésen** a hal ellenérték fejében történő átadása, - az átvevő személyétől függetlenül. – értendő.

**7.) Egyéb tudnivalók**

**a.)** Az egységes horgászati okmányt **2026. február 28-ig** az Elnökség által megjelölt helyen és időpontban **személyesen - ekkor a tag kérelemre igazolást kap -, vagy az Egyesület címére tértivevényesen megküldött levél útján lehet leadni.** Gyermekeknek is kötelező! A leadást elmulasztó, **azt késve teljesítő** vagy **szabálytalanul javított vagy összesített** fogási naplót leadó horgász, a MOHOSZ által meghatározott **emelt összeget köteles megfizetni**. Azon horgász, aki engedélyét nem az Egyesületnél adja le, tavanként adatokat köteles szolgáltatni, a kifogott halak mennyiségéről. **Az ezt elmulasztó horgász a tárgyévre nem kap területi jegyet!**

**b.)** Az Egyesületbe belépő új tag 100.000,- Ft belépési díjat köteles megfizetni. Új tagnak minősül az a személy is, aki korábban ugyan tag volt, de tagsági viszonya bármely okból megszűnt.

**c.)** A gyermek horgász a 14. életévének betöltését követő évben 50.000,- Ft belépési díjat köteles megfizetni. Folyamatos tagsági viszony esetén, ugyanezen személy a 18. életévének betöltését követő évben további 50.000.- Ft belépési díjat köteles megfizetni. **A belépési díj a gyermekből ifjúságiba, illetve az ifjúságiból felnőttbe átlépő személy estén az esedékesség évében kérelemre részletekben is teljesíthető.**

**d.) A 12 évesnél idősebb állami horgászvizsgát tett horgász ifjúsági horgásznak minősül! Gyermek és a 14 év alatti ifjúsági horgász 14 éves korig kizárólag felnőtt felügyelete mellett horgászhat!**

**e.)Horgászatnál az Egyesület területén súlymérő eszköz használata kötelező!**

**f.) Fogási napló vezetése:** A horgász a fogási napló éves naptár részében a **horgászat megkezdése előtt köteles megjelölni a horgászati tevékenység megkezdésének napját.** A horgász a kifogott, és megtartani kívánt darabszám korlátozás alá eső halat a horogtól való megszabadítás után **azonnal** köteles a fogási naplóba bejegyezni. Ennek során rögzíti **a halgazdálkodási vízterület (Herend 1., 2., 3., tó) megnevezését, valamint a területi jegyen szereplő víztér-kódot (19-025-1-4)**, valamint **a fogás pontos időpontját és a kifogott és lemért hal tömegét**. Ezt egy tizedes pontossággal kell rögzíteni (pl:3,8 kg). A darabszám korlátozással nem védett halfajok mennyiségét, azok össztömegében kifejezve a horgászat befejezését követően a **vízpart elhagyása előtt** köteles a fogási napló megfelelő rovatában rögzíteni.

**g.) A horgász a megtartani nem kívánt halat – horgászverseny kivételével – a horogtól történő megszabadítást és a seb fertőtlenítését követően azonnal köteles a vízbe visszahelyezni. Többnapos folyamatos horgászat esetén – figyelemmel az elvihető napi-, és heti mennyiségi korlátokra - legfeljebb két nap alatt fogott hal tartható haltartóban. A kifogott, fogási naplóba beírt halat a vízpart elhagyását megelőzően,** **csak gyorsan és kíméletesen leölve szabad elvinni.**

**h.) Egyesületi Gyermek és Felnőtt Horgászverseny:** A pontos időpont tavaszi telepítés függvényében kerül meghatározásra. **A horgászversenyen fogott halakat élve kell tartani és legkésőbb a horgászverseny végén a mérlegelés és a seb fertőtlenítése után, a tóba vissza kell engedni!**

**i.) Parkolás:** Gépjárművel az egyesület területén, tavanként az itt rögzített és a táblákkal kijelölt helyeken csak úgy lehet parkolni, hogy az a gépjármű forgalmat és a már ott parkoló járművek későbbi mozgását ne akadályozza.

**A I. tónál** a kialakított parkolókban, illetve az épületek mögött, valamint az út tótól távolabbi oldalán a gépjármű forgalmat nem akadályozva szabad. A házak között a tulajdonos parkolhat**. Az I. tó partfal alatti alsó és felső rézsűre járművel behajtani TILOS!**

**A II.** **tónál a kapu és a Közösségi ház között parkolni az útnak a tó felőli oldalán lehet**. A házak között és előtt a tulajdonos parkolhat.

**A III. tónál** a táblával jelzett, kialakított parkolóban lehet. Egyéb helyeken a parkolás tilos! **Ugyancsak tilos a gépjárművel a tavak közvetlen partján parkolni!**

Az egyesület területén tartandó rendezvényekhez az Elnökségtől engedélyt kell kérni. Ez alól kivétel a családi rendezvény**,** de ilyen esetben sem megengedett a 23 óra utáni hangos zene hallgatása.

**j.)** Kutyát a helyi Önkormányzat ebtartási rendelete szerint lehet az egyesület területére bevinni, az nem veszélyeztetheti mások testi épségét és nem zavarhatja a horgászatot, a pihenést, és mások nyugalmát. Éjszakai horgászatnál a kivilágítás más horgászt nem zavarhat. Reflektor, erős fényű hálózati világítás használata nem megengedett. Tavainkon az elektromos kapásjelző hangereje másokat nem zavarhat.

**k.)** A horgász a bevetett készségeitől csak látótávolságra távolodhat el, oly módon, hogy kapás esetén haladéktalanul bevághasson. Megszegése fegyelemsértés. Az őrizetlenül hagyott, bevetett felszerelést a halászati őr a vízből kiveszi, raktárba helyezi. A fegyelmi eljárást követően kerül visszaszolgáltatásra jogos tulajdonosának.

**l.) Környezetvédelmi munka: 12 óra. Elvégzése és a 24 órás szolgálat minden egyesületi tag számára kötelező.**

A környezetvédelmi munka megváltási díja **5000.-Ft/óra**, melyet a tagság meghosszabbításakor, engedély kiváltásakor kell kiegyenlíteni. A 24 órás szolgálat alatt környezetvédelmi munkaórát elszámoltatni nem lehet.

A környezetvédelmi munka a 70 év feletti és mozgáskorlátozott horgásztársak részére nem kötelező.

**m.) Közösségi Ház bérleti** díja a közgyűlés döntése szerint **egyesületi tag részére** **30.000Ft/nap, nem egyesületi tag esetén 60.000Ft/nap.** A Közösségi Ház használatának rendjét az Elnökség határozza meg.

**n.) Ellenőrzés:** A horgászt ellenőrizni jogosultak a **halászati őrök**, akikhez az Egyesület Elnökségének tagjai, a Felügyelő-, és Fegyelmi Bizottság elnökei és tagjai, ezen kívül a Közgyűlés által megválasztott és ellenőrzésre feljogosított, igazolvánnyal ellátott egyesületi ellenőrök vannak ellenőr társként beosztva. **A 24 órás szolgálat és az egyesületi ellenőrök (**szabálytalanság észlelésekor) **értesíti a halászati őröket, akik a szükséges intézkedéseket megteszik.**

**o.) A 24 órás szolgálat május 17-én 16 órától kezdődik és augusztus 31.-ig tart. A hiányzó létszám pótlása önkéntes jelentkezés alapján történik. A 24 órás szolgálat az egyesület által biztosított feltöltő kártyás +36 20/256-4932 telefonszámon érhető el.**

A szolgálat időpontjával kapcsolatos méltányolható kérelmeket az éves engedély kiváltása során lehet megtenni. **A szolgálatot elmulasztó horgász 20.000 Ft-ot köteles fizetni**.

**8. Záró rendelkezések:**

**a.)** A Herendi Horgász Egyesület, mint jogi személy az általa kezelt területeken bekövetkezett balesetekért és károkért felelősséget nem vállal, egyben kártérítési kötelezettségét kizárja.

**b.)** Az érvényes Magyar Horgászkártyához kapcsolódó horgászbaleset biztosítási feltételeiről a MOHOSZ ad tájékoztatást.

**c.)** A horgász a vízparton, a horgászterületen elhelyezett berendezési tárgyakat, horgászati és vízi létesítményeket kizárólag saját felelősségére használhatja.

**d.)** Az itt nem szabályozott egyéb kérdésekben a Polgári Törvénykönyv, a Horgászatra, a halgazdálkodásra, a hal védelmére, a környezet és természetvédelemre, valamint a rendészeti tevékenységre vonatkozó jogszabályok, továbbá az egyesület Fegyelmi szabályzatának rendelkezései és előírásai az irányadók.

Kérjük a horgásztársakat, ha az Egyesület területén szabálytalanságot látnak, vagy rendkívüli eseményt észlelnek, a következő személyeket értesítsék: **Kaizer László elnök 20/359-1354, Dr. Szűcs Lajos elnökhelyettes 30/350-4795, Dávid József titkár 30/377-7390, Győri Margit gazdasági felelős 30/227-7120 vagy az Egyesület halászati őreit.**

Kellemes pihenést, kikapcsolódást, jó fogást kívánunk.

Herend. 2025. Január 25. **Herendi Horgász Egyesület**

**Elnöksége**